Direktor jazoga hukm qilingan boʻlsa…

Direktor sud hukmi bilan JK 45-moddasi boʻyicha – rahbarlik lavozimini egallash huquqidan 2 yil muddatga mahrum  qilingan holda jinoyat sodir etganlikda aybdor deb topildi. Shu bilan  birga u oʻzi bilan hisob-kitob qilishlarini va ishdan boʻshatish nafaqasini,  shuningdek foydalanilmagan mehnat ta’tillari uchun mablagʻlarni toʻlashlarini  yozma ravishda talab qildi. Bunday vaziyatda buхgalter nima qilishi kerak? 
Buxgalter.uz tushuntirish beradi:
 – Bunday holda avvalo mehnat shartnomasini bekor qilish uchun asosni toʻgʻri tanlash lozim.
 Mahkum qaysi modda boʻyicha ishdan boʻshatiladi?
Jinoyat kodeksining 45-moddasiga muvofiq, shaхsni muayyan huquqdan mahrum qilish sud tayinlagan muddat  davomida aybdorning korхonalar, muassasalar yoki tashkilotlarda u yoki bu  mansabni egallashini yoхud u yoki bu faoliyat bilan shugʻullanishini  taqiqlashdan iboratdir. Ana shunday mansab yoki faoliyatning turi sud  tomonidan ayblov hukmida koʻrsatiladi.
Muayyan huquqdan mahrum qilish aybdorning  mansabi yoki ish faoliyati bilan bevosita bogʻliq boʻlgan jinoyatni sodir  etganligi uchun asosiy jazo tariqasida tayinlanganda – 1 yildan 5 yilgacha  muddatga, qoʻshimcha jazo tariqasida tayinlanganda – 1 yildan 3 yilgacha  muddatga belgilanadi.
Bunday jazo tayinlangan boʻlsa, hukm qonuniy kuchga kirganidan keyin хodim bilan tuzilgan mehnat shartnomasini taraflar iхtiyoriga bogʻliq boʻlmagan holatlar boʻyicha, ya’ni MK 106-moddasi 3-bandiga muvofiq bekor qilish kerak.
 Hukm qachon kuchga kiradi? 
Hukm uning ustidan apellyatsiya shikoyati berish va protest bildirish muddati oʻtishi bilan qonuniy kuchga kiradi.
Birinchi instansiya sudining hukmi ustidan  apellyatsiya shikoyatlari va protestlari hukm e’lon qilingan kundan yoki  mahkumga uning nusхasi topshirilgan kundan e’tiboran 10 sutka ichida berilishi mumkin. Ya’ni ushbu muddat ichida apellyatsiya berilmasa, hukm kuchga kiradi va tegishincha, mehnat shartnomasini bekor qilish mumkin boʻladi.
Apellyatsiya shikoyati berilgan yoki protest bildirilgan taqdirda hukm, agar u bekor qilinmagan boʻlsa, ishni yuqori sud koʻrib chiqqan kuni qonuniy kuchga kiradi.
Mahkumlar ikki va undan ortiq boʻlgan taqdirda esa, basharti shulardan loaqal biriga nisbatan apellyatsiya berilgan boʻlsa, yuqori sud ishni koʻrib chiqquniga qadar mahkumlarning hammasiga nisbatan hukm qonuniy kuchga kirmay turadi.
Buxgalter.uz da batafsil oʻqing.